Pena di morto na Aruba

Pena di morto na Aruba ta prohibi pa articulo I.4 di Constitucion di Aruba desde 1 di januari 1986, dia cu Aruba a bira un pais constituyente di Reino Hulandes riba su propio derecho. 

E inclusion di un prohibicion explicito di e castigo di pena di morto den constitucion Arubano a sigui e ehempel di Constitucion Hulandes di 1983. Sinembargo, na luga di coloca esaki bou di e seccion hudicial manera ta e caso na Hulanda, Aruba a scoge pa inclui e prohibicion bou di e capitulo di derechonan fundamental. Locual ta reforsa su caracter universal y humano, pa esaki no wordo interpreta como un disposicion cu ta limita su efecto solamente na e poder hudicial. Den e contexto aki, artículo I.4 ta sigui articulo I.3, cu ta trata di inviolabilidad di e curpa, subrayando e proteccion integral di derechonan humano den marco constitucional di Aruba. Texto oficial di Constitucion di Aruba na idioma hulandes

 Historia 
Prome cu 1986, Aruba tabata sigui e legislacion penal di Antias Hulandes, unda pena di morto tabata formalmente presente como castigo den e codigo penal pero den practica nunca tabata wordo aplica.Wetboek van Strafrecht voor de Nederlandse Antillen (antes di 1986) 

Na nivel di Reino, Hulanda a aboli efectivamente pena di morto pa delito penal na 1870 y pa delito di guera na 1983, ora cu e Constitucion Hulandes nobo a inclui un prohibicion explicito. Esey a crea un marco politico y moral unda e castigo di pena di morto ta ser considera incompatible cu un estado di derecho moderno.

Durante e siglo 20 completo, ni Aruba ni otro isla den Antias Hulandes a ehecuta pena di morto, debi na un tendencia crecientemente humanitario den Reino Hulandes y un desaprobacion internacional di e tipo di castigo aki.
Durante e epoca di Colonia Corsou, entre 1855 y 1865 (fecha exacto no ta conoci), tabata e ultimo biaha cu a ehecuta un castigo di pena di morto, cual a trata di un persona di color cu a asesina un di e antepasadonan di Wem Lampe na Aruba. Despues di 1870, e codigo penal Antiano ainda tabata inclui pena di morto como un posibel castigo (articulo 9). Den teoria e castigo di pena di morto por a wordo impone solamente pa “conspiracion cu e enemigo cu e meta di inicia guera” y mester wordo ehecuta mediante colgamento. Despues di esey, na 1901, a dicta un biaha mas un sentencia di morto den e caso di Pedro Rebeca, kende a ricibi pordon despues di a sirbi 20 aña di prizon. 

Ora Aruba a haya Status Aparte dia 1 di januari 1986, tabata necesario pa redacta un constitucion propio. Den e proceso aki, a bira cla cu e prohibicion di pena di morto mester keda un parti fundamental di e orden huridico di Aruba. Pa e motibo aki a eligi pa sigui e ehempel di Hulanda y inclui un prohibicion explicito. Diferente di Hulanda, Aruba a coloca esaki den e capitulo di derechonan fundamental, pa enfatisa cu e proteccion di bida humano ta un derecho basico y no simplemente un regla di proceso penal. E decision aki ta refleha tambe e consenso internacional despues di Guera Mundial II, cu pena di morto ta un violacion di derechonan humano. E decision aki ademas ta garantisa cu ningun gobierno den futuro lo por reintroduci e castigo sin un amienda constitucional di gran enbergadura.

 Mira tambe 
 Amnistia

Kategoria:Sociedad
Kategoria:Aruba